## La Ciutat de les Arts i les Ciències s’il·lumina de blau pel Dia Mundial de la Hipertensió Pulmonar

*** L’encesa serà este diumenge, 5 de maig, a partir de les 21.00 hores**

La Ciutat de les Arts i les Ciències s’il·luminarà este diumenge de color blau amb motiu del Dia Mundial de la Hipertensió Pulmonar. L’encesa especial es realitzarà a partir de les 21.00 hores.

Amb esta il·luminació es pretén donar visibilitat i fer costat a les persones afectades per la hipertensió pulmonar, una afecció que consistix en un augment de la pressió en les artèries dels pulmons, per la qual cosa el cor ha de fer més esforç per a bombar sang.

L’elecció del blau fa referència al color “característic” de les persones afectades d’hipertensió pulmonar per la cianosi que provoca la falta d’oxigenació. Amb esta acció, es col·labora un any més amb l’Associació Nacional d’Hipertensió Pulmonar en la sensibilització d’esta malaltia considerada com a rara, que afecta principalment dones en edats compreses entre 45 i 50 anys, encara que es pot donar a qualsevol edat i sexe.

Fecha: 05/05/2024